ଏକ ହଷ୍ଟେଲରେ ନିମ୍ନ ମାନର ଖାଦ୍ୟ ଦିଆଯାଇଥିବା ଅଭିଯୋଗରୁ ଛାତ୍ର ଅଶାନ୍ତି ଆରମ୍ଭ ହୋଇଥିବାରୁ କୁଳପତି ସବିତା ଆଚାର୍ଯ୍ୟ ନିଜେ ହଷ୍ଟେଲ ଯାଇ ଖାଦ୍ୟ ଖାଇବେ ଓ ଆବଶ୍ୟକତା ଅନୁସାରେ କାର୍ଯ୍ୟାନୁଷ୍ଠାନ ନେବେ ବୋଲି କହିଛନ୍ତି ।
ଭୁବନେଶ୍ୱରଃ କରୋନା ଭାଇରସ୍ ସଂକ୍ରମଣ ଜନିତ ଲକଡାଉନ୍ ଯୋଗୁଁ ଦୀର୍ଘ ନଅ ମାସ ବନ୍ଦ ରହିବା ପରେ ବାଣୀ ବିହାର କ୍ୟାମ୍ପସ୍ ଖୋଲିବାର ଦିନ କେଇଟା ପରେ ଛାତ୍ର ଓ ଅଣଛାତ୍ର ମୁହାଁମୁହିଁ ହୋଇଥିବାରୁ ଶୈକ୍ଷିକ ପରିବେଶ ପ୍ରଭାବିତ ହୋଇଛି । ହଷ୍ଟେଲ ଗଣ୍ଡଗୋଳର ପ୍ରଭାବରେ କ୍ୟାମ୍ପସ୍ ଅଶାନ୍ତ ହୋଇଯାଇଛି ଓ ଏହାକୁ ନେଇ ବିଶ୍ୱବିଦ୍ୟାଳୟ ପ୍ରଶାସନର ଚିନ୍ତା ବଢ଼ିଛି ।
ସୋମବାର ରାତିରେ ଏକ ହଷ୍ଟେଲରେ ନିମ୍ନ ମାନର ଖାଦ୍ୟ ଦିଆଯାଇଥିବା ଅଭିଯୋଗ କରି ଅସନ୍ତୋଷ ବ୍ୟକ୍ତ କରିଥିଲେ କିଛି ଛାତ୍ର । ପାଟି ତୁଣ୍ଡ ହେବାରୁ ଗୋପବନ୍ଧୁ ହଷ୍ଟେଲ ପାଖରେ ମୁହାଁମୁହିଁ ହୋଇଥିଲେ ଦୁଇ ଛାତ୍ର ଗୋଷ୍ଠୀ । ଅଖିଳ ଭାରତୀୟ ବିଦ୍ୟାର୍ଥୀ ପରିଷଦ (ଏ.ବି.ଭି.ପି.) ଓ ବିଜୁ ଛାତ୍ର ଜନତା ଦଳ (ବି.ଏସ୍.ଜେ.ଡି.) ମଧ୍ୟରେ ଆରୋପ ପ୍ରତ୍ୟାରୋପ ଚାଲିଥିଲା । ଏହାକୁ ନେଇ ଧାରଣାରେ ବସିଥିଲା ଏ.ବି.ଭି.ପି. । ପ୍ରଶାସନିକ ବ୍ଲକ ଆଗରେ ପ୍ରତିବାଦ କରିବା ସହ ଭିସି, ରେଜିଷ୍ଟ୍ରାର ଓ ପିଜି କାଉନସିଲ ଅଧକ୍ଷଙ୍କୁ ଘେରିଥିଲେ ଏ.ବି.ଭି.ପି. ସଦସ୍ୟମାନେ । ରି- ଆଡ଼ମିଶନ ଫି ଛାଡ଼ କରିବା, ଉତ୍ତମ ଖାଦ୍ୟ ଯୋଗାଇବା ଓ ଅଣଛାତ୍ରଙ୍କୁ ଗିରଫ କରିବା ଦାବି କରି ଆନ୍ଦୋଳନ ଆରମ୍ଭ କରିଥିଲା ଏ.ବି.ଭି.ପି. ।
"ବାଣୀ ବିହାରରେ ଗୁଣ୍ଡାରାଜ ଚାଲିଛି । ଏଥିରେ କିଛି ନ୍ୟସ୍ତସ୍ୱାର୍ଥ ଗୋଷ୍ଠୀର ବଡ଼ ହାତ ଅଛି । ସେମାନେ ନିଜ ନିଜର ସ୍ୱାର୍ଥ ଲାଗି ଛାତ୍ରଛାତ୍ରୀଙ୍କୁ ମୋହରା କରୁଛନ୍ତି । ଆଗକୁ ଏହା ବରଦାସ୍ତ କରାଯିବ ନାହିଁ," କହିଛନ୍ତି ଆନ୍ଦୋଳନରତ ଛାତ୍ର ଏ. ବିକାଶ ।
"ରି-ଆଡ଼ମିଶନ ଫି ଛାଡ଼ କରିବା ଦାବିକୁ ନେଇ ଆଲୋଚନା ଚାଲିଛି ଓ ଖୁବ ଜଲଦି ନିଷ୍ପତ୍ତି ନିଆଯିବ । ନିମ୍ନ ମାନର ଖାଦ୍ୟ ବିଷୟରେ ଅଭିଯୋଗ ମିଳିଛି । ମୁଁ ନିଜେ ଖାଦ୍ୟ ଖାଇବି । ତା' ପରେ ଦୃଷ୍ଟି ଦେବି," କକହିଥିଲେ ଆଚାର୍ଯ୍ୟ ।
ବାସ୍ତବରେ ଛାତ୍ର ଅଶାନ୍ତି ବାଣୀ ବିହାରର ଏକ ପୁରୁଣା ରୋଗ । ଯିଏ ଭିସି ଆସନ୍ତୁ ନା କାହିଁକି ଏ ରୋଗର ନିରାକାରଣ ଏ ପର୍ଯ୍ୟନ୍ତ ହୋଇପାରିନାହିଁ । ହେଲେ ବର୍ତ୍ତମାନର ଭିସିଙ୍କ ଆଶ୍ୱାସନାକୁ ଛାତ୍ରମାନେ ଗ୍ରହଣ କରିଥିବାରୁ ଛାତ୍ର ଅଶାନ୍ତି ଶୀଘ୍ର ଦୂର ହୋଇ ଶୈକ୍ଷିକ ପରିବେଶ ସ୍ୱାଭାବିକ ହେବ ବୋଲି ଆଶା କରାଯାଉଛି ।
